Shaxsiy namuna. O‘zbekistonda viloyat hokimlarining deyarli bari koronavirusga qarshi emlangan

O‘zbekiston Prezidentining matbuot kotibi Sherzod Asadov 2-avgust kuni bo‘lib o‘tgan matbuot anjumanida Shavkat Mirziyoyev “mas’uliyatli fuqaro sifatida vaksina olgani”ni ma’lum qilgan edi. “O‘sha vaqtda O‘zbekistonda uchta vaksina — ZF-UZ-VAC-2001, AstraZeneca va ‘Sputnik V’ ro‘yxatdan o‘tgan edi. Prezidentimiz shu vaksinalardan biri bilan to‘liq emlanganlar”, — deya ma’lum qilgandi Asadov.
Keyinroq 5-avgust kuni bosh vazir Abdulla Aripov ZF-UZ-VAC-2001 vaksinasi bilan O‘zbekistonda ommaviy emlash jarayoni boshlanishidan avvalroq, birinchilardan bo‘lib — 2021-yil boshida to‘liq emlanib bo‘lgani ma’lum bo‘ldi. Bungacha ham hukumatning bir qator a’zolari, hokimlar, deputatlar va boshqa amaldorlar emlangani haqida xabarlar berilgan, ammo ma’lumotlar to‘liq emas.
“Daryo” mamlakatdagi 14 ta eng yirik hudud yetakchilari — Qoraqalpog‘iston Respublikasi, viloyatlar va Toshkent shahri rahbarlarining emlanganiga doir ma’lumotlarni bir sahifaga jamladi. Ochiq ma’lumotlar va hududiy hokimlik organlari bergan axborotga ko‘ra, shu vaqtgacha kamida to‘rt hokim koronavirusga chalingan, aynan shu sabab bilan ularning ikki nafari hali ham emlanmagan. Eslatib o‘tamiz, 7-avgust holatiga ko‘ra O‘zbekistonda 6,82 milliondan ortiq odam vaksinatsiya jarayoniga qamrab olingan.

 Samarqand viloyati hokimi Erkinjon Turdimov koronavirusga qarshi vaksinaning birinchi dozasini aprel oyida qabul qilgan. Viloyat hokimligi axborot xizmati rahbari Manuchehr Mirzayevning “Daryo”ga ma’lum qilishicha, Turdimov hokimlikning barcha xodimlari singari Rossiyaning “Sputnik V” vaksinasi bilan emlangan.

 Surxondaryo viloyati hokimi To‘ra Bobolov vaksinatsiya jarayonini to‘liq o‘tkazib bo‘lgan. Viloyat hokimligi mas’ullarining “Daryo”ga ma’lum qilishicha, hokim may—iyun oylarida koronavirusga qarshi emlangan.

 Qashqadaryo viloyati hokimi Zoir Mirzayev iyun—iyul oylarida ZF-UZ-VAC-2001 vaksinasi bilan to‘liq emlangan. Qayd etish joiz, u aprel oyida koronavirusga chalingan edi.

 Toshkent shahar hokimi Jahongir Ortiqxo‘jayev 17-iyul kuni ZF-UZ-VAC-2001 o‘zbek-xitoy vaksinasining 2-dozasini qabul qilib, boshqalarni ham vaksina olishga chaqirgan edi. O‘shanda hokimning haqiqatan ham o‘zbek-xitoy vaksinasini bilan emlangani va umuman vaksina qabul qilgani shubha ostiga olindi, biroq keyinroq bu taxminlar rad etildi.

 Farg‘ona viloyati hokimi Xayrullo Bozorov Rossiyaning “Sputnik V” vaksinasi bilan to‘liq emlangan. Viloyat hokimligi axborot xizmatidan “Daryo”ga ma’lum qilishlaricha, hokim vaksinaning birinchi dozasini 25-iyun kuni olgan.

 Andijon viloyati hokimi Shuhrat Abdurahmonov iyul oyi o‘rtalarida Rossiyaning “Sputnik V” vaksinasining birinchi dozasi bilan emlangan. Bu haqda “Daryo”ga ma’lum qilgan Andijon viloyat Sog‘liqni saqlash boshqarmasi boshlig‘i Salohiddin Yusupovning ta’kidlashicha, hokim yaqin kunlar ichida vaksinaning 2-dozasini qabul qiladi (qayd etish, O‘zbekistonda hozirda “Sputnik V”ning ikkinchi dozasi qolmagani aytilmoqda).

 Qoraqalpog‘iston Jo‘qorg‘i Kengesi raisi Murat Kamalov ham koronavirusga qarshi emlangan. Jo‘qorg‘i Kenges matbuot kotibi Bayram Aytmuratovning “Daryo”ga ma’lum qilishicha, “Murat Kamalov koronavirusga qarshi yurtimizda tan olingan vaksinalardan biri bilan emlangan”.

 Namangan viloyati hokimi Shavkat Abdurazzoqov Rossiyaning “Sputnik V” vaksinasi bilan emlangan. U 5-iyul kuni vaksinaning birinchi dozasini, 27-iyul kuni esa ikkinchi dozasini olgan.

 Xorazm viloyati hokimi Farhod Ermanov 16-iyul kuni koronavirusga qarshi vaksina bilan emlangan. Unga qanday vaksina qo‘llanilgani ma’lum qilinmagan.

 Navoiy viloyati hokimi Qobul Tursunov “Sputnik V” vaksinasi bilan to‘liq emlangan. U 18-iyul kuni vaksinaning ikkinchi dozasini qabul qilgan.

 Sirdaryo viloyati hokimi G‘ofurjon Mirzayev 31-iyul kuni AQShdan keltirilgan Moderna vaksinasining birinchi dozasi bilan emlangan. Bu haqda viloyat hokimligi axborot xizmati “Daryo”ga ma’lum qildi.

 Toshkent viloyati hokimi Davron Hidoyatov 2-avgust kuni COVID-19 ga qarshi emlandi. Hokimlik axborot xizmati Hidoyatovning aynan qaysi vaksina emlanganini ochiqlamagan, ammo xizmat e’lon qilgan videoda Moderna’ning flakonidan suyuqlik olinayotganini ko‘rish mumkin. Qayd etish joiz, Toshkent viloyati hokimi iyul oyi boshida koronavirusni boshdan kechirgan.

 Buxoro viloyati hokimi Botir Zaripov iyun oyi oxirida koronavirusga chalingani haqida xabar berilgan edi. Viloyat Sog‘liqni saqlash boshqarmasi boshlig‘i Asqar Bahronovning “Daryo”ga ma’lum qilishicha, endi hokim koronavirusga qarshi 6 oydan so‘ng emlanadi.

 Jizzax viloyati hokimligidan “Daryo”ga ma’lum qilishlaricha, viloyat hokimi Ergash Soliyev hali koronavirusga qarshi emlanmagan edi; qo‘shimcha qilishlaricha, hokim yaqinda koronavirusga chalingan.